
Nuca 


Iliuţ Cheta, în vâstă de 47 de ani, din București, strada Pescărușului, 
numărul 9, a sesizat organele de ordine că de circa o săptămână, în 
fiecare dimineaţă, găsește pe balconul apartamentului său de la etajul 2 
ceea ce pare a fi o nucă... metalică, provenind, după toate aparențele, din 
nucul care crește în faţa ferestrei sale. Ipoteza este întărită de faptul că 
nuca respectivă, din metal de culoare galbenă, se rostogolește printre 
alte nuci normale, căzute de asemenea în balconul lui Iliuţ Cheta. 


„...Dar totuși”, ţinuse să sublinieze în declaraţia sa scrisă către organe 
Cheţa, care este un spirit cartezian, cu frica lu’ Einstein și-a Științei, 
„având în vedere că fructul prezintă un grad superior de finisare a 
detaliilor și pe alocuri urme asemănătoare semnelor lăsate de strunjirea 
la rece, nu este exclus ca totul să fie o farsă a locatarului de deasupra, 
Necula Bursuc, de meserie strungar...” 


La fața locului s-a deplasat un echipaj de poliţie, alcătuit din agenţii 
Mazăre și Grigorescu. Agentul Grigorescu, care anterior și-a desfășurat 
activitatea în cadrul departamentului pentru combaterea contrabandei, a 
sesizat natura suspectă a metalului și a dus una dintre nuci la laborator, 
pentru analiză. (Așa, ca aspect anecdotic al incidentului, o parte din 
colegii de secţie ai agentului Grigorescu i-au reproșat acestuia în bășcălie 
că urmărește prea mult la televizor serialul „Lege și ordine”, unde se face 
caz de metodele științifice și se neglijează orecum flerul, mândria oricărui 
poliţist competent. „Ce, bă Grigorescule, i-a strigat unul, te făcuși și tu 
savant? Oi vrea să spargi nuca cu microscopu'?”) 


Rezultatele au confirmat bănuielile agentului Grigorescu: metalul era aur 
de 24 de carate! În acel moment, toate celelalte șase nuci au fost 
confiscate, până la elucidarea cazului. Iliuţ Cheţa a protestat vehement și 
a încercat să împiedice intervenţia organelor de ordine, ameninţându-le 
chiar cu o pompă veche de bicicletă. Poliţiștii l-au somat cu armamentul 
din dotare, fără însă a executa foc de avertisment în plan vertical, fiindcă 
e criză și orice cartuș costă. Au capturat pompa de bicicletă și i-au 
întocmit lui Iliuţ Cheţa proces verbal pentru ultraj, aplicându-i o amendă 
de două sute de lei. 


Incidentul a atras atenţia locatarilor din bloc, care s-au adunat să 
privească, ceea ce i-a determinat și pe ceilalți locuitori ai cartierului să se 
strângă curioși. În scurtă vreme, circa trei sute de persoane au blocat 
traficul pe strada Pescărușului. Erau condiţii optime pentru declanșarea 
unui miting spontan de protest, însă pentru ce să mai protestezi? Până s- 
au sfătuit oamenii între ei, nereușind să cadă de acord, momentul de 
magie s-a stins... lar dacă tot nu s-a mai organizat miting, creându-se 
astfel o atmosferă de toleranţă, pace și înțelegere, un sobor de preoţi a 
fost chemat să sfințească nucul de la M11. 


Interpelat de către reporterii ziarului nostru, profesorul Dobre de la 
catedra de chimie a Universităţii, ne-a declarat că întâmplarea nu este 
imposibilă deși are o probabilitate foarte scăzută. El ne-a oferit explicaţia 
științifică potrivit căreia, o dereglare în metabolismul nucului de la blocul 
lui Cheţa a dus la extragerea din sărurile minerale ale solului mai ales a 
celor conţinând aur și o proporţie neglijabilă de argint. Astfel, aurul a fost 
sedimentat în cantităţi infinitezimale, alcătuind nuca respectivă, de fapt 
nucile. Profesorul Dobre nu a reușit să ne dea însă o explicaţie plauzibilă 
a faptului că de fiecare dată fructul cade în balconul lui Iliuţ Cheta, 
sugerându-ne să ne adresăm mai degrabă unui specialist în teoria 
probabilităților. 


La rândul lor, specialiștii în paranormal susţin că este posibil să se fi 
creat o legătură subtilă între Iliuţ Cheţa și nucul din faţa blocului, 
legătură datorată faptului că bărbatul, pe lângă că deseori a fost văzut 
dând cu var tulpina copacului pentru a-l apăra de paraziți, iese seara pe 
balcon, printre crengile arborelui, și comentează cu voce scăzută 
neajunsurile vieţii. Iliuţ Cheţa este șomer de doi ani, în urma unor 
restructurări masive care au intervenit după privatizarea Fabricii de ace. 
O întrebare cutremură strada Pescărușului, cartierul, orașul, ţara, 
mapamondul: dacă există sute, poate chiar mii de cazuri observate de 
martorii oculari, în care persoane aflate în pericol de a se îneca au fost 
salvate de către delfini, de ce n-ar fi posibil ca nucul de la M11, 
compătimind cu necazurile vecinului său, să fi încercat să-l ajute cu 
propriile puteri pentru a depăși perioada dificilă?... E posibil ca aici, la 
granița cu Pantelimonul să se deschidă istoria unei noi ere pe drumul 
accederii la paranormal? 


Câteva finaluri posibile ale acestei relatări, asortate unui mănunchi de 
existenţe paralele: 


1. Iliuţ Cheţa a valorificat recolta din această toamnă a nucului, la preţul 
de piaţă al aurului, 133, 52 lei gramul, agonisind circa 1,6 milioane euro, 
pe care i-a depus la câteva bănci, iar acum trăiește bine-mersi din 
acumularea dobânzilor. Cercetătorii sunt curioși să constate dacă nucul 
va mai rodi și la anul, având în vedere noua situaţie financiară a lui I.C. 
precum și dacă viitoarea recoltă va ţine seama de indicele inflaţiei. 


2. Institutul Naţional de Cercetări Paranormale a demarat un proiect 
amplu vizând legătura subtilă dintre nucul M11 și Iliuţ Cheţa. Ca unul 
dintre principalii protagoniști, Cheţa a solicitat casă, masă, programe 
teve sportive și bere la discreţie, însă în scurt timp nucul nu a mai produs 
niciun fruct de aur. Cercetătorii au pus această dereglare pe seama 
faptului că gândurile lui Vasile nu mai erau nici pe departe atât de negre 
ca acelea care declanșaseră fenomenul. Astfel încât, în numele științei, 1l- 
au readus la starea inițial de șomer mizerabil. 


3. Capul familiei de ţigani care locuia la parterul blocului a deșertat într-o 
noapte un cazan cu apă clocotită la rădăcina arborelui, urmând ca acesta 
să se usuce, iar lemnul să fie folosit eficient pentru traversarea iernii. 
Infracţiunea a fost dovedită chiar de cazanul cu pricina, care a doua zi 
prinsese o pojghiță subţire de aur, unde rămăseseră captive ultimele 
boabe de fasole ale unei iahnii sleite. 


4. Statul român a naționalizat nucul și l-a repartizat Ministerului Muncii 
și Protecţiei Sociale, ca mijloc de suplimentare a bugetului. Cererea lui 
Iliuţ Cheta de a fi luat la pachet cu arborele respectiv, având în vedere 
relaţia lor specială, a fost respinsă de către minister, pe motivul 
respectării egalității de șanse între cei aproximativ un milion de șomeri 
români. 


5. Biserica a interzis accesul liber la nucul M11, dar a organizat 
pelerinaje anuale la ceea a fost menţionat în cronicile de peste decenii 
drept „Nucul lui Iliuţ”. Iliuţ Cheţa însuși a fost semnalat însă, mulţi ani 
mai târziu, într-o obscură ţară africană. Matori oculari prea puţin demni 
de încredere povesteau că omul poposea adesea, bolborosind fără sens, 
lângă trunchiul unui palmier de cocos (cocos nucifera)... 


În altă ordine de idei, revenind în realitatea principală, administratorul 
blocului M11 le-a declarat unor reporteri că, deși locatar de treabă, Iliuţ 
Cheta are restanţe la întreţinere care depășesc două mii de lei și ca 
urmare va trebui să se ia măsuri de sechestru pentru bunurile din 
apartamentul său. 


